
Szakértői kormány: illúzió vagy kiút a válságból? A Bajnai- és az Ódor-kormány technokrata minőségének vizsgálata a szakértői kormány ismérvei tükrében

Kulcsszavak: technokrata kormány; szakértő; kivételes állapot
Magyarországon a 2009-ben megalakuló, Bajnai Gordon miniszterelnökségével működő kabinetet tipikusan szakértői kormányként tartjuk számon, és így kategorizálja a nemzetközi szakirodalom is. Tizennégy évvel később, 2023-ban Szlovákiában, Ódor Lajos magyar származású miniszterelnök vezetésével megalakult kormányt szintén szakértőiként azonosította a közvélemény. Azonban, ha jobban megvizsgáljuk e sokszor (talán meggondolatlanul is) használt, jól csengő kifejezést, sokkal árnyaltabb kép rajzolódik ki a fogalomról.
Dolgozatom e két kormány szakértői minőségének elemzésére vállalkozik, kiemelve az abszolút technokrata modell megvalósulási lehetőségének kérdését a képviseleti demokrácia keretrendszerén belül. A téma bő szakirodalma mellett, ugyanis érdemes alaposabban megvizsgálni a politika kevésbé tárgyalt, homályos körvonalakkal rendelkező fogalmát: a szakértői kormányt és ismérveit.
Valóban létrejöhetnek ilyen minősítésű kormányok? Ha igen, akkor mennyiben felelnek meg a demokráciakritériumoknak? Melyek azok a kitételek, amelyek egy kormány szakértői jellegét adják? Miért olyan népszerű ígéret a technokrata kormány, és miért tekintenek rá az ezzel kampányoló politikusok úgy, mint jó stratégiára? Az írás célja a válaszadás és a szakértői kormány elméleti kereteinek, dilemmáinak összefoglalása.



